Neuvoston päätelmät, tehty 24 päivänä heinäkuuta 1995, ammatillisen koulutuksen laadun merkityksestä ja haasteista



Virallinen lehti nro C 207 , 12/08/1995 s. 0007 - 0008



NEUVOSTON PÄÄTELMÄT, tehty 24 päivänä heinäkuuta 1995, ammatillisen koulutuksen laadun merkityksestä ja haasteista (95/C 207/03) EUROOPAN UNIONIN NEUVOSTO, 1. PALAUTTAA MIELIIN 1990-luvun opetuksesta ja ammatillisesta koulutuksesta 11 päivänä kesäkuuta 1993 annetun neuvoston päätöslauselman (1), jonka mukaan on tarpeen parantaa ammatillisen koulutuksen laatua jäsenmaissa, jotta voitaisiin jatkuvasti edistää ihmisten mahdollisuuksia kehittää tietojaan ja taitojaan ja siten edistää taloudellisen ja sosiaalisen yhteenkuuluvuuden vahvistumista sekä Euroopan talouselämän kilpailukykyä. 2. PALAUTTAA MIELIIN ammatillisen opetuksen ja koulutuksen laadusta ja houkuttelevuudesta 5 päivänä joulukuuta 1994 annetun neuvoston päätöslauselman (2), jossa vahvistettiin, että kaikkien nuorten ja kaikkien aikuisten tarpeisiin ja pyrkimyksiin vastaaminen edellyttää korkealaatuista ammatillista koulutusta. 3. KOROSTAA, että Euroopan yhteisön perustamissopimuksen 127 artiklassa annetaan yhteisön tehtäväksi toteuttaa ammatillista koulutusta koskevaa politiikkaa, joka tukee ja täydentää jäsenvaltioiden toimia. 4. PALAUTTAA MIELIIN, että Euroopan yhteisön ammatillista koulutusta koskevan politiikan täytäntöönpanoa koskevan päätöksellä 94/819/EY (3) perustetun toimintaohjelman (Leonardo da Vinci) päätavoite on tukea ja täydentää jäsenvaltioiden toimia ammatillisen koulutuksen järjestelmien ja mallien laadun parantamiseksi Euroopan yhteisön perustamissopimuksen 127 artiklassa määrätyn yhteisön politiikan tavoitteiden yhteisissä puitteissa. 5. PALAUTTAA MIELIIN, että ammatilliseen koulutukseen tehtävien investointien edistäminen on ensimmäinen niistä viidestä alasta, joiden osalta Eurooppa-neuvoston Essenin kokouksen päätelmissä voimakkaasti suositetaan toimenpiteiden toteuttamista työllisyystilanteen parantamiseksi. 6. TOTEAA, että kaikillä jäsenvaltioilla on tiettyjä ammatillisen koulutuksen laatua koskevia yhteisiä huolenaiheita, kuten: a) julkisten ja/tai yksityisten rahoitusvarojen tehokas käyttö julkisten ja yksityisten yritysten, erityisesti pienten ja keskisuurten yritysten, ammatillisen koulutuksen tarpeisiin vastaamiseksi sekä yksilöiden tarpeisiin vastaamiseksi; b) asianmukaisten puitteiden luominen ammatillisen koulutuksen tarjonnalle; c) ammatillisen koulutuksen tarjonnan ja tulosten arviointi, jotta voidaan varmistua siitä, että se vastaa mahdollisimman hyvin julkisten ja yksityisten yritysten, erityisesti pienten ja keskisuurten, sekä yksilöiden tarpeita. Kiinnostus ammatillisen koulutuksen laatua kohtaan kasvaa kaikissa Euroopan unionin maissa ja ammatillisen koulutuksen järjestelmien kaikilla eri aloilla. 7. KOROSTAA sitä yksimielisyyttä, joka vallitsee tavasta ymmärtää ammatillisen koulutuksen laadun edellytyksiä. Laadun tavoittelu edellyttää toimien kokonaisuutta koskevaa, jatkuvaa valppautta. Kasvatustoiminta ei ole erillistä toimintaa; ammatillisen koulutuksen laatu on tulosta toimintaketjusta, joka ulottuu tarveanalyysistä sisällön kehittämiseen ja koulutuksen järjestämisestä tulosten arviointiin. Tällainen toiminta edellyttää useiden tekijöiden työpanosta. 8. PANEE MERKILLE, että laadun huomioon ottaminen on ammatillisen koulutuksen alalla johtanut siihen, että toimijat tekevät eri jäsenvaltioiden ammatillisen koulutuksen järjestelmien organisaation mukaisesti aloitteita, esimerkiksi: a) yritykset pyrkivät järjestämään suhteensa ammatillisen koulutuksen tarjoajaan asiakas - toimittaja-suhteen mallin perusteella; b) ammatillista koulutusta antavat elimet ovat alkaneet määrittää asiakkaille antamiaan sitoumuksia koskevia laatuperusteita ja/tai laatuasiakirjoja; joidenkin tavoitteena on kolmannen osapuolen suorittama sertifiointi; c) viranomaiset ja/tai työmarkkinaosapuolet ja/tai muut osapuolet ovat, kansallisten käytäntöjen mukaisesti, ottaneet käyttöön laatuperusteita vahvistaessaan sääntöjä ja tavoitteita, määrittäessään strategioita ja laatiessaan toiminnan ja hallinnan puitteita ammatillisen koulutuksen alalla. 9. KEHOTTAA jäsenvaltioita, työmarkkinaosapuolia ja toimivaltaisia elimiä, kansallisten käytäntöjen mukaisesti, kehittämään ammatillisen koulutuksen laatua koskevien tietojen ja kokemusten vaihtoa pitäen arvossa jäsenvaltioiden kansallisia käytäntöjä ja vastuuta ammatillisen koulutuksen sisällön ja järjestelyn osalta ja tukien sellaisia toimia, joiden tarkoituksena on a) edistää käyttäjien tarpeita vastaavan ammatillisen koulutuksen tarjontaa koskevien tietojen saatavuutta; b) parantaa ammatillisen koulutuksen ohjausta, olipa se peräisin viranomaisilta tai yrityksiltä, esimerkiksi määrittelemällä sille asetettavat tavoitteet; c) kannustaa ammatillisen koulutuksen tarjoajia parantamaan palvelujensa laatua henkilöstönsä jatkuvalla ammatillisella kouluttamisella sekä laatualan tutkimus- ja kehitystyötä ja innovaatioiden levittämistä koskevilla aloitteilla; d) kehittää menetelmiä ja välineitä, joiden avulla ammatillista koulutusta on mahdollista arvioida. Näiden ammatillisen koulutuksen laadun parantamiseen tähtäävien pyrkimyksien pitäisi osaltaan pienentää niiden nuorten ja aikuisten osuutta, joilla ei ole asianmukaista ammatillista koulutusta. 10. KEHOTTAA komissiota edellisten kohtien perusteella edistämään tämän alan kokeiluja sekä niiden välitystä ja vahvistamaan niiden vaikutusta Euroopan unionissa, erityisesti yhteisön olemassa olevien eri ohjelmien ja aloitteiden kautta. (1) EYVL N:o C 186, 8.7.1993, s. 3 (2) EYVL N:o C 374, 30.12.1994, s. 1 (3) EYVL N:o L 340, 29.12.1994, s. 8